Siikhu ya mwanzo ya Njampo la Phaawu Yoohiina Fwaramento,
wakathi waazoweriweeyo orettiwa twaha pwittipwitthi yoojeliwa paashikowa,
anakhiyoni a Yinsa khumuuzela yoori:
“Ontakha yoori neette vayi nootthenkesele etthu yoojiwa ya paashikowa?”
Yinsa khuwaaruma anakhiyoni awe awiri khuwooza yoori:
“Mwilawe mpakha ositati,
ottuukho mwinlawa mwansikane mwinyi athuuliye yuuku ya maati.
Mwinlotte othuuto,
mwimuuze mweenyewe nyuupa ethiito anttelaaye oviramo yoori,
‘Mwaaliimu ontta wuuzela:
Ori vayi nsana aka wa omakavo,
kinttelaaye onja paashikowa na anakhiyoni aka?’
Aphano ye ontta wuuthoonyezani mweeyo khwa nyuupa ya vatulu nsana nwulweene na zooshi mwinihithajiyaaye.
Mwitthenkeze attaapho njampo letthu.”
Anakhiyoni apale khulawa mpakha ositati,
khusikana zooshi nkhama etthiipile Yinsa aalupiyeezo na khuntthekeza paashikowa.
Weettelaka oripa,
Yinsa khuta na anakhiyoni awe apale khumi na awiri.
Ari va meeza eettaka oja Yinsa khuri:
“Weekhweele kiniwuuzani yoori mmote wa mweeyo anjaaye na miiyo onteela okizinkula.”
Ooshi khwiiya oohuzunikha na khwaaza wuuzela wakhula mmote khwa zwaamu yawe yoori:
“Talili khahiyo miiyo?”
Yinsa khujipu yoori:
“Mmote wa khumi na awiri anjanaaye miiyo parathu moote.
Mwaana wa Pinaatamu onlawa afwe,
nkhama etthiipo yaatikhiweeyo monkoni wa ye.
Ila wootakhaliwa ti otule anttelaaye onzinkula Mwaana wa Pinaatamu!
Afwataali ahivokoliweeni!”
Njampo la mwiili na taamu ya Mbwana
Eettaka oja,
Yinsa khuthuula phaawu,
khuparikhiya,
khumeya,
khuwenkha anakhiyoni awe na khuwooza yoori:
“Mwithuule;
opu mwiili aka.”
Elottelanaka,
khuthuula jiikira,
khushukhurwela,
khuwenkha anakhiyoni awe na ooshi khunywa.
Khuwooza yoori:
“Eti ti taamu yaka ya wahati yiitthiweeyo khwa zwaamu ya atthu ooshi.
Miiyo kiniwuuzani khweele yoori,
akinteela onywa theenya nshumo wa nrayi wa wuuva,
mpakha siikhu kinttelaaye onywa theenya na mweeyo muufwalume wa Nluku.”
Paata ya yo wiipa liipo limote,
khusala alawa omwaako Oluveera.